湯盈盈拍《阿旺新傳》扮醜醜到後悔 試過醉後瘋狂咀人中甲型流感
由麥美恩(Mayanne)擔任主持的清談節目《Mayanne小喇叭》,今晚(12日)一集,Mayanne邀來周家怡、湯盈盈擔任嘉賓齊齊大談女人經。家怡和盈盈演藝生涯皆犧牲過靚樣,更是她們的代表作之一,分別是家怡在《火舞黃沙》飾演兔唇女小琴,和盈盈在《阿旺新傳》飾演李笑好,盈盈說:「呢個角色好深刻,記得嗰陣時監製黃偉聲同我講要做呢個角色,我有好多Idea,我話唔洗頭、堂眉唔抆、到時再畀個假牙我。真係試造型時,嘩,真係好醜樣,好後悔呀。」家怡則自爆戴牙套扮兔唇搞到牙都崩,並透露為了代入角色長期戴住牙套:「我連出街都戴住,我試過去便利店買嘢畀人影到!」
Mayanne、家怡和盈盈同樣是玩得之人,Mayanne大爆曾目擊盈盈醉後四圍咀人,盈盈對此笑言:「嗰次之後中咗甲型流感,好似祥仔(阮兆祥)個女朋友畀我搞掂咗,我唔敢講番畀佢知!」Mayanne自揭有一次跟獎門人曾志偉去澳門做倒數,事後派對甫開始不久便醉到不省人事,她說:「唔夠半個鐘,已經開始嘔,睇啲嘢好模糊 ,發現嘔咗喺一個人手上,佢就係獎門人!」同樣玩到盡的家怡則自爆有一次跟獎門人到馬來西亞拍節目,在行程最後一天盡情狂歡,她笑言一邊嘔一邊和獎門人猜枚:「結果係斷晒片,喺飛機上先醒番,醒番已經開始降落香港!」
講到感情方面,37歲的Mayanne透露被阿媽瘋狂催婚,身為單身貴族的家怡笑言:「你會經過㗎喇,因為佢哋會擔心你老咗冇人照顧你。」家怡更向Mayanne傳授秘笈,如何以一招應對長輩催婚!盈盈則大爆當年未婚懷孕時,錢嘉樂曾打電話向獎門人「求助」,盈盈指獎門人當時的反應非常搞笑,並以7個字作回應!講到生兒育女問題,事業正值上升的Mayanne坦言現在未知是否最好Timing,盈盈提議她可以雪卵,Mayanne指除了身體上要配合,亦要具備一定財力,皆因雪一次卵要差不多8至10萬元不等,她大嘆:「事業上要好成功,先有能力去養呢啲卵子!」